Illum irċevejt ittra mingħand il-Prim Ministru May, li fiha tindirizza lill-Kunsill Ewropew b'żewġ talbiet: biex japprova l-hekk imsejjaħ ftehim ta' Strasburgu bejn ir-Renju Unit u l-Kummissjoni Ewropea, u biex jestendi l-perjodu tal-Artikolu 50 sat-30 ta' Ġunju 2019. Issa stess għadu kif kelli telefonata mal-Prim Ministru May dwar dawn il-proposti. Fid-dawl tal-konsultazzjonijiet li għamilt dawn l-aħħar jiem, nemmen li estensjoni qasira ser tkun possibbli, iżda bil-kondizzjoni li jkun hemm vot pożittiv fil-House of Commons dwar il-Ftehim dwar il-Ħruġ. Tibqa' miftuħa l-mistoqsija dwar it-tul ta' din l-estensjoni. Il-proposta tal-Prim Ministru May, tat-30 ta' Ġunju, li għandha l-merti tagħha, toħloq sensiela ta' kwistjonijiet ta' natura legali u politika. Il-mexxejja ser jiddiskutu dan għada. F'dak li għandu x'jaqsam mal-approvazzjoni tal-ftehim ta' Strasburgu, nemmen li din hija possibbli, u fil-fehma tiegħi ma toħloqx riskji. Speċjalment jekk tgħin fil-proċess tar-ratifika fir-Renju Unit. Bħalissa ma nipprevedix Kunsill Ewropew straordinarju. Jekk il-mexxejja japprovaw ir-rakkomandazzjonijiet tiegħi, u jekk ikun hemm vot pożittiv fil-House of Commons il-ġimgħa d-dieħla, nistgħu niffinalizzaw u nifformalizzaw id-deċiżjoni dwar l-estensjoni bi proċedura bil-miktub. Madankollu, jekk ikun hemm il-bżonn, miniex ser noqgħod lura milli nistieden lill-membri tal-Kunsill Ewropew għal laqgħa fi Brussell il-ġimgħa dieħla. Anke jekk it-tama ta' suċċess finali tidher fraġli, saħansitra illużorja, u għalkemm l-għejja tal-Brexit hija dejjem aktar viżibbli u ġustifikata, ma nistgħux nieqfu milli nippruvaw insibu – sal-aħħar mument – soluzzjoni pożittiva, naturalment mingħajr ma niftħu l-Ftehim dwar il-Ħruġ. Irreaġixxejna b'paċenzja u rieda tajba għal ħafna żviluppi imprevedibbli, u ninsab fiduċjuż li, anke issa, mhux ser tonqosna dik il-paċenzja u rieda tajba, f'dan l-aktar punt kritiku f'dan il-proċess. Grazzi ħafna.